Keld Albrechtsen (EL), 2001-10-24:
Det er ærgerligt, men det ser man altså hver gang.
Det er sådan set ligegyldigt, hvilket boligpolitisk emne det berører.
Så må jeg sige, selv om det skulle lykkes, hvad jeg naturligvis håber aldrig skal ske, for fru Birthe Skaarup og hendes parti at få en regering sammen med Venstre og De Konservative efter det kommende valg, vil det ikke betyde, at der vil komme færre flygtninge og indvandrere til Danmark i de kommende år.
Det kan simpelt hen ikke lade sig gøre, for Danmark er nede på det niveau, som det simpelt hen kan lade sig gøre at begrænse det til.
Det ville i hvert fald indebære, hvis fru Birthe Skaarups synspunkter skulle nyde fremme, at Danmark skulle melde sig ud af det internationale samfund
Jeg tror, det er på tide, at politikere tager sig sammen til også fra denne her talerstol at sige det rent ud, som det er, at hele den debat, som Dansk Folkeparti forsøger på at skabe, bygger på rent nonsens og på ideer, som ikke kan gennemføres i virkelighedens verden, selv ikke hvis man gik ind for dem.
Enhedslisten har det ikke med at fremsætte forslag igen i samme valgperiode.
Det plejer vi faktisk ikke at gøre.
Når vi har gjort det i denne her sammenhæng, er det selvfølgelig, fordi tiden bare er gået, og at der ikke rigtig er sket noget. Jeg kan jo huske, at denne her sag har kørt i endeløse forhandlinger også under den foregående boligminister, som også gang på gang kom her i Folketinget og sagde: Nu sker der snart noget.
Og så spurgte vi: Hvornår sker der noget?
Og så fik vi at vide: Ja, i tidens fylde.
Men i dag har vi faktisk fået en dato.
Jeg er da enig med hr. Knud Erik Hansen, og jeg takker for SF's støtte til forslaget, og så vidt jeg kan overskue sagen, så kunne det godt afsluttes inden jul, men nuvel jeg er glad for, at ministeren i dag er kommet med en dato.
Det er faktisk første gang i de adskillige år, vi nu har drøftet denne her sag, at en minister har sat en dato på, hvornår de her forhandlinger skal være afsluttet.
Så det vil jeg gerne sige tak for.
Det synes jeg faktisk berettiger at Enhedslisten helt undtagelsesvis har lavet en genfremsættelse.
Det er jo helt uhyggeligt, men som hr. Knud Erik Hansen var inde på, ja, så berøres ejendomsretten jo ikke af det her spørgsmål.
Vi vil gerne diskutere, hvordan man kan sikre en overgang til almen boligforeningsstatus for alle disse ejendomme, der stadig væk er privatejet, for det er en uting, at private mennesker ejer andres bolig.
I et civiliseret land skal ingen eje andres bolig.
Det er selvfølgelig målet for Enhedslisten, og det vil jeg ikke lægge noget som helst skjul på, men det er altså ikke, hvad det her forslag handler om.
Det her forslag berører ikke ejendomsretten, og når fru Birthe Skaarup derfor svinger sig op til at trække grundloven frem i den her sag, så er det altså noget ude i hampen, vil jeg sige.
Som også flere ordførere har påpeget, så findes anvisningsregler jo i øjeblikket på en lang række områder.
Det er kun ejere af private udlejningsejendomme, som endnu ikke er omfattet af disse anvisningsregler.
Det almene byggeri er det, pensionskassernes byggeri bliver det måske, og på den måde er det jo altså simpelt hen bare et spørgsmål om at sikre, at kommunerne får det her instrument, også når det gælder den del af boligmassen. Men som sagt er jeg glad for debattens forløb, fordi vi har fået en dato.
Jeg har spurgt så mange gange: Kunne vi ikke få en dato?
Og nu fik vi den så.
Det vil jeg sådan set tillade mig at glæde mig over.